লোংজম সোমোরেন্দ্র (অরুন)
লৈদি জাৎ-বিজাৎ খায়দে অমাং-অশেং লৈতে মসিমক তোপ তোপ্পা মণ্ডণ অমনি।  য়েক্নবগী শুমাঙদা শাৎলবসু, অমাং-অশোয় মরক্তা হৌরবসু শাৎলিবা লৈ মাবু উরুরবদি নুংশি-নুংওনবা অমা হেক্তা পোকহল্লি।  থোৎনা ফজবা মওং মতৌনা থম্মোয় হুবা লৈনম্না।  মীওইবগী পূক্লিংদা অশেংবা নুংঙাইবগী ঈথক ইপোম হৌরক্তুনা মহৌশাগী ফজববু শৈথারকই।  লৈগী শকওং শক্তম থাবদা চানবা চুনবা য়েংদুনা শৈশকই।  অৱা-নুংঙাই, অপাম-নুংশি নৎত্রগা কায়না মৈশা লাংবদা মপা চান্নবা লৈ য়েংলগা শৈথাবা চৎনরকই।
 লমদম অসিদা অঙনবা মতমদগী তোঙান তোঙানবা মীওই কাঙলূপশিংনা খুন্দাদুনা লৈরম্বগী ৱাফম অরিবা পুয়াশিংদা ইরম্মী।  কাঙলূপ কয়ানা পূনশিন্দুনা খুন্দাখ্রবা লমদম অসিদা অরিবা মনাৎকী চৎন-কাঙলোনদা অনৌবা শক্লোন কয়া তিনশিন্দুনা সনাগী মথক্তা তম্ফা থিনবগুম মনাৎকী ফজরবা শক্লোনবু তোমথিন ওইনা ঙালহল্লি।  অসিগুম্লবা লৈবাক নিংথৌ পান্দুনা লাক্লবা লমদমসিদা লৈবাক নিংথৌ নুংঙাই য়াইফনা পান্নবগীদমক ইরাৎ থৌনি, লাইশোন তিনশোন, হরাউ কুহ্মৈনচিংবা পাঙথোকপদা লৈগী মফম চাউনা কল্লম্মী।  অদুবু ইপা ইপুশিংনা হায়বিরম্বগী মতুং ইন্না কৌব্রু, থাংজিং, নোংমাইজিং চীংশিংনচিংবা কয়া অসিবু লাইনিংথৌ লাইরেম্বী কয়াগী খোঙদাফম্নি হায়না থাজনরম্বগা লোয়ননা লোক্তাক পাৎপুসু ৱাংনা থাংগৎপিরম্মী।  ৱাংনা থাঙ্গৎপিরম্লিবা মরুওইবা মফমশিং অসিগা লৈ মখল কয়াগী ৱারীগসু মরী লৈননা শৈথারম্মী।  শৈথারম্লিবা লমদমসিগী চীং তম অনীমক্কী ফূরুপশিং অসি অমত্তা ওইবা অপূনবগী অচেৎপা লিপূন অমা লৈরম্মী হায়বসি লশিং কৌবা লৈগী ৱারীনসু ফজনা তাক্লি।
 ঐখোয় তাইবঙ মীওইবদগী হৌরগা শা-ঙা, উচেক-ৱায়া খুদিংমক মীপাল তাংলগা হিংলিবা ঙাক্তনি।  লৌশিং শিংলবা মীওইবসু পুন্সিগীদমক মীপাল তাংলগা হিংলিবনি।  মীপাল তাংৰা হায়বদি পুন্সিগীদমক হিংনবা লান্থেংনবা অদুবুনি।  অদুবু মায়কৈ অমরোমদা তাইবঙ মপুনা থাবিরম্বা খৃৎথাশিংগী মরক্তা হৈ-লৈ, উপাল-ৱাপাল হায়রিবশিং অসিদি কনাগীসু মীপাল তাংলক্তে।  মালেম ইমাগী তম্পাকথক্তা কেনা হৌজরগা মালং নুংশিৎকী তান্থাদা মতমগী জগোয় শাজবখক্তনি।  উপালনা উহৈ পী।  উহৈ অদু চাজরগা থৱায় পানবা জীবশিংনা হিংনরি।  লৈরাংসু অদুমঙাই ফজবা মশক নুংশিবা লৈনম তাইবঙ ফাওনা য়েন্থোকচবখক্তনি।  ঙক্লিবদি উনা উহৈ চাদে।  লৈরাং পান্বীনা লৈরাং চিন্দে।  শুপ্নতগী কৎথোকপদনি।  মসি ওইরে তাইবঙ মপুগী অথুপ্পা য়াথং।  থৌওংশিং অসি চহী লিশিং লিশিং কয়াদগী মালেম লৈশেম্বদগী হৌনা ঙসি ফাওবদা লেপ্পা লৈতনা চৎথরক্লিবনি।
 মীওইবনা লৈগী ফজববু উবদা পূক্নিংদা হরাও নুংঙাইবা কয়াগা ইরোয়ননা মায়থোঙ মকা লম্মী।  অসিগুম্লবা লৈখল লৈচু য়ামখ্রবা লৈমায় অসিদগী মীওইবা অমনা পোকপদগী শিবা ফাওবদা থাদোক্নবা য়াদ্রবা, শৈশক শৈরোল কয়ানা মগুণ ওইরবা লৈরাং পান্বী অমতং পনবা তারবদি – শিন্নৌ লশিং লৈরাংনি।  নৃজা ওইবী কয়াগী নাপ্পগী নাচোম ওইবদগী হৌরগা লং মেৎতুনা মদুনা ফি শাদুনা মালেম অসিদা হিংলিবা মীওই পূন্বদা কান্নবা পী হায়বদগী মীতৈ শৈশকপশিংনা লৈরাং অসিবু ‘শিনৌ লশিং’ হায়না মিংগৌনৈ।  লৈরোল কৌবা লাইরিক্তা অসুম্না শৈথারি, “লৈরাং মাবু পুদুনা ৱাংব্রেন খানা চাউবগী শঙ্গাই তম্লক্লে।  তম্ফা মশানৌ উবদা ৱাংব্রেন খানা চাউবনা তম্ফা চঙলকউ লাও নঙনা পুরক্লিবদো তরা চয়োম ওইব্রা তাউজিং পোনচোক ওইব্রা তাকপীরকই।  ৱাংব্রেন খানা চাউবদো শীংঙেল মিৎয়েং তাবিয়ু লৈরাং মীৎয়েং তাবিয়ু, লোইবী চীংশাং নাপোমদা ইপারীশিংনা কোলোম শেমজবা লৈনি।  চীংঙু খুদোল কৎচগে পুজরকপা লৈরাংনি, শীংঙেল কোলোয় থোনবিয়ু।  হন্দক্কী লৈরাং কোলোয় অসিদি ময়ূম ঐনা থোল্লরোই তস্ফা নঙনা থোঞ্জরো।  তম্ফানা শীংঙেল লৈরাং য়েংলগা হা লৈরাং লৈনুংশি য়েংখি য়েংখি খৃদিংদা লুনা নান্না ফজবা লৈ অরূবা কোলোয় খরা লৌ শীংঙেল কোলোয় মিংসে শিন্নৌ লশিং কৌগেকো।  ঙসিদগী হৌনা লৈরাং নঙদি মালেম কোয়না পারী ইমোম খিবীক্কী লৈরাং নঙনা কোজরো, চীংঙু খুয়া খৃদিংদা শীংঙেল নঙনা ফংজরো তাকপীরক্লে।  হা লৈরাং লৈনুংশিং লৈরাংগী লৈচা অমনা লৈচু চাম্মা থোকপা লৈ শিন্নৌনা ‘লশিং’ লৈরাংসে লাইরেম্বী ইমানা থোনবনি। ” হায়না কৌইদো।
 লৈ অসিবু লৈরাং হায়বখক নত্তনা শীংয়েন (শীংঙেল) সু হায়নৈ।  লৈ হায়বা ৱাহৈনা ফোঙদোক্লিবদি মাবু উরবদা থেংলুবদা মীওইবগী পূকিং ৱাখলদা নুংঙাইবা লৈহল্লি হায়বা অমা।  অমুকসু নুংঙাইবা ৱাখলদগী অৱাবা ফোঙদোকপা (মফম মতম চাদনা লৈমন চনখিবা চন্নফম খঙদনা ফোঙদোকপা মাঙহনখিবা) মতাংসু লৈ।  নৎত্রগা তেংবানবা মপুগী অথুপ্পা নুংশিবা পূম্নমক লৈ মঙোন্দা তিন্দুনা লৈ হায়বগী লৈ হায়না শৈথারম্বসু য়াই।
 লৈদি জাৎ-বিজাৎ খায়দে অমাং-অশেং লৈতে মসিমক তোপ তোপ্পা মণ্ডণ অমনি।  য়েক্নবগী শুমাঙদা শাৎলবসু, অমাং-অশোয় মরক্তা হৌরবসু শাৎলিবা লৈ মাবু উরুরবদি নুংশি-নুংওনবা অমা হেক্তা পোকহল্লি।  থোৎনা ফজবা মওং মতৌনা থম্মোয় হুবা লৈনম্না।  মীওইবগী পূক্লিংদা অশেংবা নুংঙাইবগী ঈথক ইপোম হৌরক্তুনা মহৌশাগী ফজববু শৈথারকই।  লৈগী শকওং শক্তম থাবদা চানবা চুনবা য়েংদুনা শৈশকই।  অৱা-নুংঙাই, অপাম-নুংশি নৎত্রগা কায়না মৈশা লাংবদা মপা চান্নবা লৈ য়েংলগা শৈথাবা চৎনরকই।
 মীতৈ লাই হরাউবগী মতাং অমদা পাম য়ানবা হায়বা থৌরম অমা য়াওরিবা অসি ইহান হানা লৌ-উবা, লশিং লৈ থাবগী খুন্থোক ৱারীনি।  পাম য়াল্লগা লশিংমরূ থাবদগী লশিং শাত্তুনা মপালদু হেকপা, লং ওইনা নাইবা মদুনা ফি শারগা লাইদা চরৈ ফি কৎপা ফাওবগী পরীং জগোয় খুৎথেক্না ফোঙদোক্লি।  মসিগা লোয়ননা শৈথারোন্দা “চীংঙু ইবুংঙো, খোইয়ুম ইবেম্মা, নহাননোং থিংবাই পাম হাইরকপা শিন্নৌ লৌতম হুনবনা লৈরাং খুমু হুল্লকপনা শিন্নৌ ময়াই কাদুনা তুপুং লংলা নাইববু নাক্কী তেমথোং তোয়বদি য়িয়োং শঙদিং ককলে।  চরৈ ফিরোই তাল্লম্মে।  খুঞ্জাওনবা লৈচাওনবা, লৈবাক মরা তপ্নবা, নিংথৌ পুন্সিনবা চরৈ ফি কৎচরিয়ে হে লাইনিংথৌ লাইরেম্মা। ” হায়না লাই হরাওবদসু শৈথারম্মী।
 লমদম অসিগী হৌরক-শাৎলকখিবা মীরোলশিং অদুনা মীতৈগী লাই হরাওবগী মমাঙ য়াম্না ঙল্লিঙৈদগী লশিং মপান্দগী লং চীংলগা ফি শাবা হৈরে।  মদু শেৎল-ইল্লগা অইং অশাদগী ঙাকথোকপদা নত্তনা মশক থোকপা পোত্থোক পুথোক্তুনা লাইদা কৎপগী চৎনবী লৈরক্লে তাকপনি।  লৌ লিংদুনা চীঞ্জাক পুথোক্তুনা পূন্না হিংমিন্নবগী থৌওংবুসু লৈরম্লে হায়বনি।  অফং অফংবা চাদুনা য়ূম, লৈকূৎ লৈরায়দা হিংবা পুন্সি মরেল অদুদগী থৈদোরক্তুনা চাউখৎপা অনৌবা মায়ওন অমদা চঙশিনবা হৌখ্রে তাকপনি।
 কংলৈ শৈশকপশিংনা লশিং লৈবু শৈথাবদা, ‘মচু তরেৎ শাৎপা লৈ, ঙাঙউ ঙাঙবা, শংঙু শংবা লৈনুংশি’ হায়নৈ।  লশিংবু মচু তরেৎ শাৎপা লৈ হায়বদি শংনিংবা অপাম্বা মচু অমা শংদুনা ওইহন্নিংবা ফিগী মচুদু ওই হায়বনি।  মতাং অসিদা পাখং লৈশা অনীনা অৱাই অখুম তৌনদুনা শকপা লশিং লৈগী শৈথা অমত্তং লৌখৎচগে।
 লোইবীনা চীংমায়থক্তসু শাৎপী লৈ হাওরৌ চীংমায়বু ঙান্ন-লৈ লৈরাং ওইবী মাদি হাওশিংনা য়াল্লগা নুপা ওইবীশিংনা থান-লৈ-নিনে।  লৈরাং মাগী খুমু হুনবনা কালেন থাদা হুনবা লৈ ইঙেন থাদবু শাৎপী লৈ-নিনে লৈরাংগী শৈশকপু খঙবরা?
 লৈরাং মানা পোম্লিঙৈদবু হায়রগা লুপা কোন্দুম মক্তবু মানবা লৈ লৈরাং মানা ফুগায়না শাৎলগা কুন্দো পরেং মক্তবু মানবা লৈ মালেম লৈদবু তারে হায়রগা লুপানা কোঙ্গোল থিনবা লৈ-নিনে নুংশিবা নঙবো।
 হা ইবেম্মা লৈরাংগী লৈশক থাবদি অসিনসু লোইদেদো লৈরাং ওইবী মহাক্তি শীংঙেল মাবু হেক্লগা পলেম পন্থৌ ওইবনা চিনবদা পুন্সিনা চেংজেলমক্তবু শাংবা লৈনি শানৌ-নুপা ওইবীশিংনা চিল্লে হায়গা শাম্বনা পাঙ্গল কনবা লৈ শীংঙেল লৈরাং মাবু হেক্লে হায়রগা নিংঙোল ওইবীশিংনা লৈরাং মাগী লৈখায়ফমদা চঙহল্লেনে পাম্মুপী নঙবো লৈরাং মাগী লৈশক থাবদি অসিনসু লোইদেদো।
 হা ইবেম্মা, চরৈ ফিবু ওন্ন লৈ পারী ইমোম শিনতাক্লৈ।
 লৈরাং অদুগা নিংঙোল ওইবী নঙগা পান্দম্নরম্লগে পামুবী নঙবো।
 অসুম্না খুনুং ঈশৈগী শৈহেক্তা শৈথাদুনা লাই হরাউবগী হরাওপুংদা অৱায়-অখুম তৌনদুনা শৈশক্নদুনা লাকখিবা লোইবী চীংদা হৌরগা তম্পাক লমদা কুম্লকপী লশিং লৈগী শৈশক্তি লৈহৌরি।  ময়াম্না কিরিবদি মশাদি মাঙশিল্লক্লে।  মপান্দগী পুশিল্লকপা ফি, লংনা ইরৈবাক ইরমদম অসি কুপশিনখ্রে।  অৱাবনি, কপত্রেংগী খোঞ্জেল তাখিদরে।  হুইত্রি কাপোন করিনো খঙবিগদবা মীওই থিবদা ৱারে।  তরেংগী হুংশোন মরক্কা শিনাই ঈশৈ শকখিদরে।  মশাবী মাঞ্জ পামুবনা শিন্নাই চৈ খুদোল তমখিদরে।  তরেং য়োৎকী উংনফম মকে লংদুম চাউনফম তরেং মাগী লীৱোন থৌরী মীতৈ পাখং নিংঙোলশিংনা নীংশিংনদরে।  পাঙনদেম ফিশাখোনগী মখোনসু তাখিদরে হৌজিক্কী মীরোলনা খঙরোই উররোই তাররোই ইশাবু ইশানা শকখঙলরোই।  মতমগী অমম্বা মরক্তা মুৎখ্রনি মাঙখ্রনি। 